Diari Oficial de la Generalitat Valenciana


Sumari del DOGV 7466, del 16-02-2015 (2015/1264)

RESOLUCIÓ de 12 de febrer de 2015, de la directora general del Secretariat del Consell i Relacions amb Les Corts, per la qual es disposa la publicació del conveni de col·laboració en matèria de seguretat de la informació entre el Centre Criptològic Nacional del Centre Nacional d'Intel·ligència i la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7466

Data del DOGV
:   16-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1264


Data del document
:   12-02-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 12 de febrer de 2015, de la directora general del Secretariat del Consell i Relacions amb Les Corts, per la qual es disposa la publicació del conveni de col·laboració en matèria de seguretat de la informació entre el Centre Criptològic Nacional del Centre Nacional d'Intel·ligència i la Generalitat. [2015/1264]  
El Centre Criptològic Nacional del Centre Nacional d'Intel·ligència i la Generalitat han subscrit, prèvia tramitació reglamentària, l'1 de juliol de 2014, un conveni de col·laboració en matèria de seguretat de la informació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 107/2015 i que figura com a annex d'esta resolució.  
  
València, 12 de febrer de 2015.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració en matèria de seguretat de la informació entre el Centre Criptològic Nacional del Centre Nacional d'Intel·ligència i la Generalitat de la Comunitat Valenciana  
  
Madrid, 1 de juliol de 2014  
D'una part, Félix Sanz Roldán, secretari d'estat, director del Centre Nacional d'Intel·ligència i director del Centre Criptològic Nacional (d'ara en avant, CCN), en virtut del nomenament efectuat pel Reial Decret 1091/2009, de 3 de juliol, i en l'exercici de les competències que té atribuïdes per l'article 9 de la Llei 11/2002, de 6 de maig, reguladora del Centre Nacional d'Intel·ligència.  
D'una altra, Juan Carlos Moragues Ferrer, conseller d'Hisenda i Administració Pública, en virtut de les atribucions conferides en el Decret 20/2013, de 25 de gener, del Consell, en matèria de tecnologies de la informació i comunicació de l'Administració, que actua en nom i representació de la Generalitat, de conformitat amb els articles 17.f i 28, lletres g i ll de la Llei 5/1983, de 30 de desembre, del Consell, i de conformitat amb el que disposa el Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a firmar este conveni per un acord del Consell de data 21 de març de 2014.  
  
Ambdós parts, en la representació que tenen, es reconeixen capacitat mútua per a obligar-se i convindre i  
  
EXPOSEN  
Primer. La societat de la informació és un estadi de desenrotllament social caracteritzat per l'ús massiu de les noves tecnologies per a l'accés, transacció i difusió de la informació. El desenrotllament d'esta representa un important instrument per a superar les desigualtats que són conseqüència de les barreres geogràfiques, socials i econòmiques que tradicionalment han restringit l'accés a multitud de servicis, i oferix així un il·limitat potencial per a promoure la igualtat d'oportunitats entre els ciutadans. Les noves tecnologies juguen ja un paper clau en la millora de l'eficiència, i són la causa d'importants millores de la productivitat, i un poderós motor per al creixement, la competitivitat i l'ocupació.  
Per això, la implantació de la societat de la informació constituïx un factor clau per a l'augment del benestar econòmic i social, i és, per tant, una eina estratègica i objectiu de primer nivell per al desenrotllament dels països.  
  
Segon. L'Administració no ha de ser aliena al desenrotllament de la societat de la informació, però, alhora, necessita que l'elaboració, conservació i utilització de determinada informació es realitze de forma segura per a garantir-ne el funcionament eficaç al servici dels interessos nacionals. En conseqüència, l'Administració ha de dotar-se dels mitjans adequats per a la protecció i control de l'accés a la informació esmentada, i ha de regular uns procediments eficaços per al seu emmagatzematge, processament i transmissió segurs per mitjà de sistemes propis.  
  
Tercer. Que el CNI és un organisme públic especial dels previstos en la disposició addicional deu de la Llei 6/1997, de 14 d'abril, previst en la Llei 11/2002, de 6 de maig, reguladora de l'organisme esmentat, als qual encomana, entre altres, l'exercici de les funcions relatives a la seguretat de les tecnologies de la informació en l'article 4.e, i de protecció de la informació classificada en l'article 4.f, alhora que conferix al seu secretari d'estat director la responsabilitat de dirigir el CCN en l'article 9.2.f.  
Quart. D'acord amb el Reial Decret 421/2004, de 12 de març, pel qual es regula el Centre Criptològic Nacional (d'ara en avant, CCN), l'àmbit d'actuació d'este Centre comprén, la seguretat dels sistemes de les tecnologies de la informació i comunicacions (TIC) de l'Administració que processen, emmagatzemen o transmeten informació en format electrònic, que normativament requerixen protecció, i que inclouen mitjans de xifra, i la seguretat dels sistemes de les tecnologies de la informació i comunicacions que processen, emmagatzemen o transmeten informació classificada.  
Quint. Dins d'este àmbit d'actuació, el CCN realitza, entre altres, les funcions següents:  
a) Elaborar i difondre normes, instruccions, guies i recomanacions per a garantir la seguretat dels sistemes de les tecnologies de la informació i les comunicacions de l'Administració. Les accions derivades del desenrotllament d'esta funció seran proporcionals als riscos a què estiga sotmesa la informació processada, emmagatzemada o transmesa pels sistemes.  
b) Formar el personal de l'Administració especialista en el camp de la seguretat dels sistemes de les tecnologies de la informació i les comunicacions.  
c) Constituir l'organisme de certificació de l'esquema nacional d'avaluació i certificació de la seguretat de les tecnologies d'informació, d'aplicació a productes i sistemes en el seu àmbit.  
d) Valorar i acreditar la capacitat dels productes de xifra i dels sistemes de les tecnologies de la informació, que incloguen mitjans de xifra, per a processar, emmagatzemar o transmetre informació de forma segura.  
e) Coordinar la promoció, el desenrotllament, l'obtenció, l'adquisició i posada en explotació i la utilització de la tecnologia de seguretat dels sistemes abans mencionats.  
f) Vetlar pel compliment de la normativa relativa a la protecció de la informació classificada en el seu àmbit de competència.  
g) Establir les necessàries relacions i firmar els acords pertinents amb organitzacions semblants d'altres països, per al desenrotllament de les funcions mencionades.  
h) El CCN-CERT és la capacitat de resposta a incidents de seguretat de la informació del Centre Criptològic Nacional. Les funcions d'este servici creat a finals de l'any 2006 com a CERT governamental/nacional queden recollides en la Llei 11/2002 reguladora del Centre Nacional d'Intel·ligència, el Reial Decret 421/2004, de regulació del CCN i en el Reial Decret 3/2010, de 8 de gener, regulador de l'Esquema Nacional de Seguretat.  
i) El CCN-CERT té responsabilitat en els atacs procedents del ciberespai sobre sistemes classificats, sistemes de l'Administració i empreses pertanyents a sectors designats com a estratègics.  
j) La missió del CCN-CERT és, per tant, contribuir a la millora de la ciberseguretat a Espanya i afrontar de forma activa les noves ciberamenaces, sent el centre d'alerta i resposta nacional responsable de cooperar i ajudar a respondre de forma ràpida i eficient a les administracions públiques i a les empreses pertanyents a sectors estratègics.  
  
Sext. Per al desenrotllament de les esmentades funcions, i a causa de la insuficiència de mitjans per part del CCN per a abordar, per si sol, l'adequada prestació dels servicis encomanats, este Centre precisa la participació d'altres entitats que, tant per l'alta especialització del seu personal, com per la informació que poden aportar, produïsca la sinergia necessària per a la consecució dels seus objectius.  
Sèptim. Que en l'àmbit de la Generalitat de la Comunitat Valenciana, l'objecte d'este conveni està en consonància amb l'Estratègia TIC 2011-2015 que definix l'estratègia del Consell en relació amb la Societat Tecnològica i del Coneixement.  
Octau. En data 28 de maig de 2007 es va instrumentar per mitjà de conveni la posada en marxa del Centre de Seguretat TIC de la Comunitat Valenciana (d'ara en avant, CSIRT-CV) plantejat per a administracions públiques, empreses i ciutadans, l'àmbit d'actuació de la qual serà la Comunitat Valenciana.  
La Generalitat de la Comunitat Valenciana, a través de la Direcció General de Tecnologies de la Informació de la Secretaria Autonòmica d'Administracions Públiques, té els següents objectius específics per a CSIRT-cv, d'acord amb l'execució de l'esmentat conveni:  
a) Oferir informació diària sobre alertes i notícies de Seguretat informàtica a través del Portal de CSIRT-CV, així com la incorporació contínua de continguts i ferramentes.  
b) La resposta a incidents que ocórreguen dins de l'àmbit d'actuació del centre, prioritzant els que tinguen lloc en la Xarxa Corporativa de la Generalitat i aquells que revisten especial gravetat.  
c) El desenrotllament de projectes que contribuïsquen a la difusió d'una cultura de Seguretat en este àmbit.  
d) Generació de guies de resposta a incidents de seguretat.  
Nové. Una de les línies estratègiques de la Generalitat de la Comunitat Valenciana és ser un centre de referència en seguretat informàtica a nivell autonòmic. Per a este fi, la Generalitat de la Comunitat Valenciana compta amb els instruments següents:  
- El Centre de Seguretat TIC de la Comunitat Valenciana (CSIRT-CV).  
Deu. Les funcions del CCN, relatives a la seguretat de les TIC, estan en consonància amb la línia de treball de CSIRT-CV sobre seguretat tecnològica, i coincidixen ambdós entitats en l'alta especialització del seu personal en estes disciplines.  
Onze. En este sentit, les parts desitgen formalitzar este Conveni, a fi que la Generalitat de la Comunitat Valenciana, a través de la Direcció General de Tecnologies de la Informació de la Secretaria Autonòmica d'Administracions Públiques i el CCN col·laboren mútuament per a la consecució dels seus objectius respectius.  
Per allò que s'ha exposat, les parts acorden subscriure este conveni que es regirà per les següents  
  
CLÀUSULES  
  
Primera. Objecte del conveni  
L'objecte d'este conveni és fixar les bases de la col·laboració entre la Generalitat de la Comunitat Valenciana i el CCN, per a impulsar a Espanya els aspectes de seguretat dins del desenrotllament de la societat de la informació, per mitjà de l'intercanvi d'informació, la formació especialitzada i la realització de projectes tecnològics.  
Les esmentades bases serviran de marc general de les relacions entre les parts, així com entre estes i aquelles altres entitats, públiques i privades, la participació de les quals es considere necessària per al desenrotllament de la col·laboració proposada.  
Este conveni es podrà modificar per mutu acord entre les parts quan siga necessari per a la millor realització del seu objecte i seguiran els mateixos tràmits establits per a la seua subscripció.  
  
Segona. Aportacions de les parts  
La matèria objecte de col·laboració entre ambdós parts comprén, en particular, les àrees d'interés següents:  
- Intercanvi d'informació. En la realització de les seues comeses, tant la Generalitat de la Comunitat Valenciana com el CCN manegen informació que pot ser d'utilitat per a l'altra part.  
En este sentit, s'intercanviarà informació entre ambdós organismes en els camps següents:  
- Sensors desplegats en els diferents organismes, capacitats de monitorització d'estos, accés a la informació proporcionada per estos per a l'elaboració d'estadístiques.  
- Documentació relativa a seguretat. El CCN proporcionarà les sèries de guies CCN-STIC desenrotllades per a l'Administració a fi de la seua adaptació als entorns de la Generalitat de la Comunitat Valenciana. En cas de la seua difusió en altres entorns s'haurà de citar l'origen del document.  
- Incidents de seguretat. Compartir informació i procediments de resolució d'estos per a la seua aplicació en els entorns d'actuació del CCN (administració pública) i la Generalitat de la Comunitat Valenciana.  
- Iniciatives de seguretat desenrotllades per ambdós administracions a fi de millorar la coordinació entre estes i, en la mesura que siga possible donar un missatge comú.  
 - Ferramentes de Seguretat i Programes Específics. Possibilitat que la Generalitat de la Comunitat Valenciana, a través de la Direcció General de Tecnologies de la Informació de la Secretaria Autonòmica d'Administracions Públiques promoga el desenrotllament i la utilització de ferramentes de seguretat informàtica i productes o programes específics a proposta del CCN. En este sentit, la Generalitat de la Comunitat Valenciana, podrà realitzar proves a les dites ferramentes i programes que permeten a la Generalitat de la Comunitat Valenciana, arribat el cas, completar la funcionalitat d'estes per a utilitzar-los en l'àmbit d'actuació de la Generalitat de la Comunitat Valenciana.  
  
-Desenrotllament de projectes, en cas de dur-se a terme el desenrotllament d'algun projecte relacionat amb els objectius del conveni, la propietat intel·lectual d'estos serà compartida per la Generalitat de la Comunitat Valenciana i el Ministeri de la Presidència.  
- Formació: Col·laboració en programes enfocats a:  
- Formació interna dels empleats de cada una de les parts.  
- Organització, participació o col·laboració conjunta en cursos, seminaris, màster de seguretat, etc.  
  
Tercera. Finançament  
El finançament d'este conveni es durà a terme per cada part amb els seus propis pressupostos ordinaris de funcionament.  
Per a la Generalitat l'aplicació i execució d'este conveni, s'inclourà a este efecte tots els actes jurídics que es pogueren dictar en desplegament i execució d'este, no podrà tindre cap incidència en la dotació de tots i cada un dels capítols de gasto assignats a la Conselleria d'Hisenda i Administració Pública, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
Quarta. Mesures de control i seguiment  
De comú acord entre ambdós parts s'establirà, dins dels dos mesos següents a l'entrada en vigor d'este conveni, una comissió de seguiment que:  
- dissenyarà, planificarà i executarà les actuacions concretes derivades de l'objecte d'este conveni, i definirà i delimitarà l'abast de cada activitat o grup d'activitats corresponents a les àrees de col·laboració esmentades.  
- proposarà per a la seua firma, com a annexos a este conveni, els acords específics que considere oportuns i servirà de canal de comunicació ordinari per al seguiment de les activitats i de l'intercanvi d'informació derivats d'este conveni.  
La comissió de seguiment tindrà les següents pautes de funcionament:  
- Estarà formada pels membres designats per ambdós parts en nombre de dos per cada una d'estes.  
- Es designarà una presidència col·legiada per ambdós parts i una de les parts proporcionarà, a més dels designats, un secretari que no disposarà de vot.  
- Es reunirà de forma ordinària, almenys, una vegada cada quadrimestre, sense perjuí de les reunions extraordinàries que es convoquen.  
- Per a l'adopció d'acords s'exigirà que assistisquen a la reunió la majoria dels membres i sempre el mateix nombre de membres per cada part. Els acords es prendran per unanimitat i quedaran reflectits en una acta que tindrà caràcter obligatori per a les parts. L'acta serà firmada per tots els assistents.  
El personal que participe en l'execució d'este conveni, seguirà sota la direcció i dependència de la part a què pertany, sense que hi haja modificació alguna de la seua relació laboral o de servicis.  
Ambdós parts es comprometen a realitzar, en el si de la comissió de seguiment, un informe de conclusions dins del primer any de vigència d'este conveni.  
Quinta. Vigència  
Este conveni tindrà una vigència de tres anys des de la data de la firma, i es prorrogarà de forma expressa, per successius períodes de tres anys, excepte renúncia expressa d'alguna de les parts amb tres mesos d'antelació a la finalització de la seua vigència o de qualsevol de les seues pròrrogues.  
  
Sexta. Causes de resolució  
Este conveni es podrà extingir de mutu acord entre ambdós parts, per impossibilitat sobrevinguda del seu compliment o per incompliment greu acreditat d'alguna de les parts.  
Esta col·laboració estarà sempre supeditada a les necessitats de la defensa nacional, per la qual cosa, sorgida tal necessitat, el conveni quedarà suspés, mentres persistisca esta necessitat o, si és el cas, resolt per qualsevol de les parts, sense que siga necessari avís o denúncia prèvia en este sentit.  
  
Sèptima. Drets de les parts  
Este Conveni no suposa, en cap cas, la cessió de competències d'una de les parts a l'altra, ni tampoc la concessió, expressa o implícita, de dret algun respecte a patents, drets d'autor o qualsevol altre dret de propietat intel·lectual o industrial. Tota la informació i documentació intercanviada, en el marc del Conveni, serà propietat exclusiva de la part que l'haja generat.  
  
Octava. Confidencialitat  
Les parts es comprometen a l'intercanvi de la informació necessària per al compliment efectiu de tots els termes d'este conveni, amb les garanties de confidencialitat que en cada cas siguen requerides.  
  
La informació, dades, suports, programes, aplicacions i, en general, qualsevol intercanvi i utilització de mitjans i tècniques aportats per ambdós parts al conveni, romandran exclusivament en l'àmbit de relació d'estes i del personal tècnic que col·labore en les activitats del Conveni, i s'obligaran a mantindre en règim de confidencialitat estos mitjans i tècniques per un termini indefinit i amb independència de la duració d'este conveni.  
S'exclou de la categoria d'informació confidencial tota aquella que haja de ser revelada d'acord amb les lleis o amb una resolució judicial o acte d'autoritat competent.  
Les parts podran donar publicitat a l'existència d'este conveni en la forma en què ambdós determinen de mutu acord.  
  
Novena. Jurisdicció competent  
Este conveni té naturalesa administrativa. Les qüestions litigioses que pogueren derivar-se de la firma i execució d'este conveni correspondran a la jurisdicció contenciosa administrativa.  
I en prova de conformitat de quant antecedix, firmen este conveni en tres exemplars originals, igualment vàlids, en el lloc i la data abans indicats.  
  
El conseller d'Hisenda i Administració Pública,  
Juan Carlos Moragues Ferrer  
  
El secretari d'estat, director del Centre Nacional d'Intel·ligència, director del Centre Criptològic Nacional,  
Félix Sanz Roldán